IZVEDBENI SKLEP KOMISIJE

z dne 7. avgusta 2017

o objavi enotnega dokumenta iz člena 94(1)(d) Uredbe (EU) št. 1308/2013 Evropskega parlamenta in Sveta v Uradnem listu Evropske unije ter sklica na objavo specifikacije proizvoda za ime v vinskem sektorju

(La Clape (ZOP))

(2017/C 259/03)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 97(3) Uredbe,

ob upoštevanju naslednjega:

V skladu s členom 97(2) Uredbe (EU) št. 1308/2013 je Komisija vlogo preučila in sklenila, da izpolnjuje pogoje iz členov od 93 do 96, člena 97(1) ter členov 100, 101 in 102 navedene uredbe.

SKLENILA:

Edini člen

Enotni dokument, pripravljen v skladu s členom 94(1)(d) Uredbe (EU) št. 1308/2013, in sklic na objavo specifikacije proizvoda za ime „La Clape“ (ZOP) sta v Prilogi k temu sklepu.

V skladu s členom 98 Uredbe (EU) št. 1308/2013 je objava tega sklepa podlaga za uveljavljanje pravice do ugovora zoper zaščito imena iz prvega odstavka tega člena v dveh mesecih od dneva njegove objave v Uradnem listu Evropske unije.

(1) UL L 347, 20.12.2013, str. 671.

PRILOGA

ENOTNI DOKUMENT

„La Clape“

PDO-FR-02113

Datum vložitve vloge: 26.11.2015

1. Ime za registracijo

„La Clape“

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Rdeča vina s kontrolirano označbo porekla „La Clape“

Gre za suha mirna rdeča vina z minimalnim volumenskim deležem naravnega alkohola v višini 12,5 %.

Vsebnost fermentirnega sladkorja ob trženju (neustekleničene ali ustekleničene serije) je pri rdečih vinih največ 3 g/l.

Druga analitska merila so v skladu z evropskimi predpisi.

Rdeča vina so svetleče in intenzivne globoke barve, najpogosteje škrlatne; zaznati je koncentrirane smolnate note (borova smola, evkaliptus) in vonj po garigi. Zaradi čvrstih taninov mora donegovanje vina trajati vsaj eno leto.

Bela vina s kontrolirano označbo porekla „La Clape“

Gre za suha mirna bela vina z minimalnim volumenskim deležem naravnega alkohola v višini 12 %.

Vsebnost fermentirnega sladkorja ob trženju (neustekleničene ali ustekleničene serije) je pri belih vinih največ 4 g/l.

Druga analitska merila so v skladu z evropskimi predpisi.

Bela vina „La Clape“ imajo zelo značilne arome in so pridobljena iz najmanj dveh sort vinske trte, od tega obvezno iz sorte bourboulenc B (ali malvazija).

So rumene barve srednje intenzivnosti, z odličnim ravnotežjem med okroglostjo in kislinami. Široka paleta arom največkrat vključuje arome belega cvetja, sadja, smolnate note in nekaj mineralnosti.

Bela vina imajo odlično ravnotežje med okroglostjo in kislinami.

5. Enološki postopki

a) Osnovni enološki postopki

Posebni enološki postopek

Prepovedana je uporaba koščkov lesa.

Vsakršna toplotna obdelava obranega grozdja nad 40 °C je prepovedana.

Gostota nasada – razdalja

Postopek gojenja

Najmanjša gostota zasaditve vinske trte: 4 400 trsov na hektar. Razdalja med vrstami trsov ne sme presegati 2,50 m, vsak trs pa ima na voljo največ 2,25 m2.

Rez vinske trte

Postopek gojenja

Rez se opravi, preden so lističi razviti (stopnja E), ko se na prvih dveh očesih odprejo trije lističi.

Trsi se obrezujejo v kratko rez z rezniki in z največ 10 očesi na trs. Vsak reznik ima največ dve očesi.

Sorti syrah N in roussanne B se lahko obrezujeta v enojni guyot z največ devetimi očesi na trs, od tega je po pletvi mladik na razvojni stopnji, ko so jagode v grozdu strnjene, največ 5 odprtih očes na šparonu ter 1 do 2 nadomestna lesa s po največ dvema očesoma.

Posebne določbe za trgatev

Postopek gojenja

Za bele sorte je teža obranega grozdja omejena na 5 000 kg na zabojnik za prevoz.

Namakanje

Postopek gojenja

Namakanje se lahko odobri v skladu z določbami člena D. 645-5 zakonika o kmetijstvu in morskem ribištvu.

Jabolčno-mlečna kislinska fermentacija

Posebni enološki postopek

Vsebnost jabolčne kisline za rdeča vina, ki se tržijo neustekleničena ali ustekleničena, ne presega 0,4 g/l.

b) Največji donosi

Suha mirna rdeča vina

48 hl/ha

Suha mirna bela vina

57 hl/ha

6. Razmejeno območje

Trgatev ter proizvodnja, obdelava in donegovanje vina potekajo na ozemlju naslednjih občin departmaja Aude: Armissan, Fleury d’Aude, Gruissan, Narbonne, Salles d’Aude in Vinassan.

7. Glavne sorte vinske trte

Vermentino B

Bourboulenc B

Grenache N

Grenache blanc B

Clairette B

Mourvèdre N

Marsanne B

Syrah N

Roussanne B

Piquepoul blanc B

8. Opis povezave

Geografsko območje označbe porekla „La Clape“ se nahaja ob robu Sredozemskega morja v departmaju Aude in obsega 32 870 hektarov v šestih občinah masiva Clape in njegovih obronkov. Masiv je bil do naplavitve narbonške ravnine v 13. stoletju otok in je jasno omejena naravna pregrada med sredozemsko obalo in mestom Narbonne. Višina tega mizastega apnenčastega kraškega masiva, na katerem ni stalne tekoče vode, je 214 metrov. Pokrajina je posejana s policami in planotami, pokritimi z garigo in obdanimi z borovci, ter je v nasprotju z naplavno ravnino reke Aude, za katero so značilni mešana rastlinska pridelava in okoliški ribniki, v glavnem posvečena vinogradništvu.

Območje, ki leži v osrčju Levjega zaliva, ima sredozemsko, skorajda polsušno podnebje z manj kot 500 mm padavin letno. Poletja so sušna, zato mora biti rastlinstvo prilagojeno takim hidrološkim razmeram. Za masiv Clape so med rastno dobo trte značilne visoke temperature, zato je minimalni volumenski delež naravnega alkohola višji kot pri ostalih regionalnih označbah.

Vendar med okoljskimi dejavniki na vinogradništvo na območju masiva Clape najbolj vplivata vodni režim in prevladovanje apnenca v tleh, zaradi česar morajo vinogradniki za vsako parcelo posebej pazljivo izbrati sorto vinske trte.

Območje je vetrovno, zlasti piha severozahodnik „cers“, ki prispeva k izjemni osončenosti območja s 3 000 urami sončnih dni letno. Vinogradi ležijo v dobro ohranjenem in zelo raznovrstnem okolju s predgorskimi območji, dolinami, lapornatimi soteskami in ravnicami nekdanjih kraških polj. Vinogradi so umeščeni med garige, kjer je pokrajina suha in skalnata, ali borove, pinijeve in redkeje evkaliptusove gozdiče.

Geografsko območje leži v bližini rimske ceste, imenovane „Via Domitia“, kar je vinogradništvu omogočilo, da se je ohranilo od 6. stoletja pred našim štetjem. Zaradi trsnega izbora, ki je prilagojen okoljskim razmeram in ki zaradi omejenega donosa omogoča najboljšo možno kakovost, so vina „La Clape“ že leta 1951 pridobila označbo „VDQS“, nato pa dopolnilno geografsko ime ob regionalni označbi „Languedoc“. Na masivu Clape so vinogradniki izbrali lege, ki so najprimernejše za gojenje vinske trte. Tako so bile tradicionalno na razmejenem območju (2 592 ha) izbrane samo parcele na legah, kjer zaloge vode uravnotežijo suho podnebje in je osuševanje tal dobro. Na parcelah z rečnimi ali jezerskimi naplavinami vinogradov ni. Na izbranih legah je potrebno dobro gospodarjenje z rastlinami in njihovim proizvodnim potencialom z oskrbo vinograda, kratko rezjo in majhnim donosom: 42 hl na hektar za rdeče vino (v primerjavi s 50 za označbo „Languedoc“) in 52 hl na hektar za belo vino (v primerjavi s 60 za označbo „Languedoc“).

Pri belih vinih talne in podnebne razmere omogočajo zrelost, ki zagotavlja bogato aromatično paleto ter okroglost ob kislinah s cvetličnimi in sadnimi značilnostmi, pri čemer vino ni težko. Izvirnost se odlično izrazi z zvrščanjem sort, med katerimi je obvezen najmanj 30-odstotni delež sorte bourboulenc B. Za to sorto so razmere v regiji edinstvene: zaradi poznega dozorevanja, odlične prilagojenosti skromnim količinam vode in sposobnosti izkoriščanja septembrskega prša in dežja trta lahko razvije celotni potencial in omogoča pridobivanje okroglih in prefinjenih vin. Bela vina „La Clape“ so rumene barve srednje intenzivnosti, z odličnim ravnotežjem med okroglostjo in kislinami. Široka paleta arom največkrat vključuje arome belega cvetja in sadja ter smolnate note. Apnenčasta matična podlaga prinaša odtenek mineralnosti.

Gojene rdeče sorte, zlasti mourvèdre N in grenache N, so zelo dobro prilagojene vročim in suhim razmeram območja: iz zrelih obranih jagod se pridobivajo tanična vina. Rdeče sorte dopolnjuje syrah N, ki daje vinu intenzivno barvo, zvrščanje teh sort, ki v tem okolju pridejo do izraza, pa omogoča proizvodnjo vin s posebnimi značilnostmi. Zaradi slabe rodovitnosti tal in majhnega donosa so rdeča vina po videzu zelo intenzivna in se dobro shranjujejo.

Rdeča vina so zato svetleče in zelo intenzivne globoke barve, najpogosteje škrlatne. Apnenčasta matična podlaga daje vinom smolnate arome, zanje so značilne koncentrirane smolnate note (borova smola, evkaliptus) in vonj po garigi. Zaradi čvrstih taninov donegovanje vina traja vsaj eno leto; v tem času se vino izboljša in pridobi bolj koncentrirano aromatično paleto.

9. Bistveni dodatni pogoji

Večja geografska enota

Pravni okvir:

Nacionalna zakonodaja

Vrsta dodatnega pogoja:

Dodatne določbe v zvezi z označevanjem

Opis pogoja:

Pri označevanju vin s kontrolirano označbo porekla se lahko navede večja geografska enota „Languedoc“.

Velikost črk za navedbo večje geografske enoto niti po višini niti po širini ne presega polovične velikosti črk, ki sestavljajo ime kontrolirane označbe porekla.

Neobvezne navedbe:

Pravni okvir:

Nacionalna zakonodaja

Vrsta dodatnega pogoja:

Dodatne določbe v zvezi z označevanjem

Opis pogoja:

Vse neobvezne navedbe, katerih uporabo lahko v skladu z določbami Unije urejajo države članice, so napisane s črkami, katerih velikost niti po višini niti po širini ne presega polovične velikosti črk, ki sestavljajo ime kontrolirane označbe porekla.

Območje v neposredni bližini

Pravni okvir:

Nacionalna zakonodaja

Vrsta dodatnega pogoja:

Izjema v zvezi s proizvodnjo na opredeljenem območju.

Opis pogoja:

Območje v neposredni bližini, opredeljeno z izjemo za proizvodnjo, obdelavo in donegovanje vina, obsega ozemlje naslednje občine departmaja Aude: Coursan.

Sklic na objavo specifikacije

https://info.agriculture.gouv.fr/gedei/site/bo-agri/document_administratif-4a468959-24cd-46e1-ab2e-5f6eba98306a